b'\n_START_ARTICLE_\nSammakko (kirjankustantamo)\n_START_PARAGRAPH_\nKustannusosakeyhti\xc3\xb6 Sammakko on Seppo Lahtisen Turussa vuonna 1996 perustama kustantamo. Sen ensimm\xc3\xa4inen julkaisu oli underground-lehti Napa syksyll\xc3\xa4 1996. Ensimm\xc3\xa4inen Sammakon julkaisema kirja, Charles Bukowskin P\xc3\xa4iv\xc3\xa4t karkaavat kuin villit hevoset yli vuorten, runoja 1957\xe2\x80\x931969, ilmestyi seuraavana vuonna. Vuonna 2001 kustantamo muuttui osakeyhti\xc3\xb6ksi. Seppo Lahtinen ja Kustannusosakeyhti\xc3\xb6 Sammakko saivat vuonna 2003 Suomen arvostelijain liiton alueellisen tunnustuspalkinnon \xe2\x80\x9dpitk\xc3\xa4aikaisesta, valtakunnallisestikin merkitt\xc3\xa4v\xc3\xa4st\xc3\xa4 kulttuurity\xc3\xb6st\xc3\xa4\xe2\x80\x9d._NEWLINE_Sammakko on kaunokirjallisuuteen keskittynyt yleiskustantamo. Vahvoja alueita ovat kotimainen proosa ja lyriikka, amerikkalainen beat, uusi brittiproosa ja ranskalainen kirjallisuus. Yhti\xc3\xb6 on kustantanut runoilijoista Heli Laaksosta, Markku Intoa ja Arto Lappia sek\xc3\xa4 julkaissut k\xc3\xa4\xc3\xa4nn\xc3\xb6ksin\xc3\xa4 muun muassa Hunter S. Thompsonin, David Mitchellin, William S. Burroughsin ja Jack Kerouacin tuotantoa. Kotimaisista proosakirjailijoista Sammakko julkaisee muun muassa Riku Korhosta, Kreetta Onkelia ja Heikki K\xc3\xa4nn\xc3\xb6\xc3\xa4 sek\xc3\xa4 sarjakuvantekij\xc3\xb6ist\xc3\xa4 Milla Palonieme\xc3\xa4 ja Anni Nyk\xc3\xa4st\xc3\xa4._NEWLINE_Kustannusosakeyhti\xc3\xb6 Sammakolla on oma kirjakauppa Turun Kauppiaskadulla.'